google/wiki40b huggingface dataset:
Ratlam (distrikt)

Demografi

Ved folketellingen i 2011 var det 1 454 483 innbyggere i distriktet, mot 1 215 393 i 2001. Den urbane befolkningen utgjør 29,90 % av befolkningen.
Barn i alderen 0 til 6 år utgjorde 14,58 % i 2011 mot 17,60 % i 2001. Antallet jenter i den alderen per tusen gutter er 931 i 2011 mot 957 i 2001.
Benoît Costil

Landslaget

Han ble tatt ut i Frankrikes EM-tropp til EM i Frankrike 2016.
1. divisjon bandy for herrer 2001/02

1. divisjon bandy for herrer 2001/02 var det nest øverste nivået i norsk bandy sesongen 2001/02. Sesongen begynte med en kvalifiseringsgruppe i perioden 17. november til 16. desember 2001. De tre beste lagene i kvalifiseringsgruppe B fikk spille i Elite B-serien (1. divisjon) som foregikk fra 5. januar til 10. februar 2002, mens de fem øvrige spilte i 2. divisjon. Lag nummer 1 og 2 i Elite B fikk spille kvartfinale om norgesmesterskapet.
Bergensbølgen

Bergensbølgen er en betegnelse på populærmusikalske strømninger fra Bergens-området.  
Den begynte for alvor med bandet The Aller Værste på slutten av 1970-tallet. Etter denne tiden har «bølgen» hatt flere perioder, med grupper som blant annet Röyksopp, Ugress, Ralph Myerz and the Jack Herren Band og Datarock i spissen.
Den siste bergensbølgen, som så dagens lys for alvor i 2009, ble igangsatt av dubrock-bandet Fjorden Baby! i 2005, og fulgtes av blant andre John Olav Nilsen & Gjengen, Casiokids, Syntax TerrOrkester, Lars Vaular og Manheads.  Bergensbølgen i senere tid blir gjerne knyttet opp mot forretningsmann og manager Mikal Telle og hans kontaktnettverk.
Björke

Björke er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 349 innbyggere.
Reinbukkelvhytta

Reinbukkelvhytta er en nødbu som ligger ved postruta Alta-Karasjok. Hytta eies av Alta og Omegn Turlag. Raskeste ankomst er fra Stilla. Man komme dit ved å sykle, gå på ski eller gå til fots. Hytta har overnattingsmuligheter.
Jordans radio- og fjernsynsselskap

Bakgrunn

Jordans første radiosendinger startet først 15. mai 1948, og i 1950 startet landets første radiokanal opp, Radio of the Hashemite Kingdom of Jordan. Som landets andre radiokanal ble Radio Jordan offisielt etablert 1. oktober 1956. Før 1948 hadde jordanere kun hatt muligheten til å høre radio fra nabolandene i Midtøsten. Radio Jordan bygget gradvis ut sendenettet og er i dag en 24-timers radiokanal som sender på arabisk. To andre radiokanaler har kommet til: en engelskspråklig kanal (Radio 3) og en franskspråklig kanal (Radio 4). I tillegg sender Radio Amman fra hovedstaden.
De første tv-sendingene i Jordan startet opp som svart-hvitt-sendinger i april 1968. Kanalen het JTV og sendte tre timer daglig, og i 1970 ble JTV medlem av EBU. Allerede i 1973 startet JTV opp sin andre kanal, Kanal 2, som sendte utenlandske programmer og nyhetssendinger på engelsk. I 1974 startet JTV med fargesendinger, og året etter kunne hele landet ta inn tv-signalene.
I 1985 ble radioselskapet og tv-selskapet fusjonert til ett, felles kringkastingsselskap – JRTV. Selskapets engelske navn er Jordan Radio and Television Corporation.
Mannheimerskolen

Mannheimerskolen (også mannheimskolen; fra tysk Mannheimer Schule eller Mannheimer Vorklassik) var en musikerkrets av overveiende bøhmisk herkomst som blomstret i perioden 1743 til 1778. Deretter ble musikkmiljøet i Wien dominerende. 
Betegnelsen mannheimerskolen brukes også om den epokegjørende orkesterteknikken som disse musikerne utviklet i hofforkesteret til kurfyrst Karl Theodor av Bayern i Mannheim. 
Som grunnlegger regnes Johann Stamitz.

Historikk og betydning

Til å begynne med dreide det seg framfor alt om en fiolin- og orkesterskole, deretter ble det i stigende grad en komposisjonsskole.
Musikerne i mannheimerskolen gjorde mye av pionerarbeidet i overgangen fra barokkmusikk til wienerklassisismen og den senere romantikken. De vendte ryggen både til generalbass-tradisjonen, som fram til da hadde dominert den europeisk orkestersatsen og til den senbarokke patos, og utviklet en ny, elegant stil med en harmonikk som fulgte melodiforløpet.
På grunn av mannheimerskolen og det internasjonalt anerkjente kurfyrstelige hoffkapellet, valgte Wolfgang Amadeus Mozart å oppholde seg en måneds tid i Mannheim.

Framstående representanter

Ved siden av Johann Stamitz (1717–1757) var følgende komponister aktive: Franz Xaver Richter (1709–1789), Christian Cannabich (1731–1798), Karl Joseph Toeschi (1731–1788). Dessuten Ignaz Holzbauer (1711–1783), Anton Filtz (1733–1760), Georg Joseph Vogler (1749–1814), Peter von Winter (1754–1825) og sønnen til J Stamitz, Carl Stamitz (1745–1801). De førstnevnte videreutviklet sonatesatsen fram til den fikk sin klassiske form som deretter dannet grunnlaget for symfonien. Stamitz kalte sine symfonier «sonater for orkester» siden oppbygningen er lik for begge formene.
Kondrovo

Kondrovo (russisk: Кондрово) er en by i Kaluga oblast i Russland. Den ligger ved elva Sjanja, en sideelv til Ugra (i Okas nedbørfelt, rundt 40 km nordvest for Kaluga. Innbyggertall: 16 900 (2005 est.), 17 177 (folketelling 2002).

Historie

Kondrovo nevnes første gang i 1613. I 1790 ble det bygget en papirfabrikk i landsbyen, og på slutten av 1800-tallet var den berømt for sitt papir av høy kvalitet. Den fikk innvilget bystatus i 1938.

Økonomi og næringsliv

Byens hovedvirksomhet er fortsatt papirfabrikken KBK – Kodrovskaja Bumazjnaja Kompanija (russisk: Кодровская бумажная компания – КБК), som i dag fremstiller pergament, notatbøker, toalettpapir og hygieneartikler for kvinner.
Ytre øre

Det ytre øret består av aurikkelen (selve øret), den ytre øregangen (latin meatus acusticus externus) og det ytre laget av trommehinnen (latin membrana tympani).
Revisor

Revisor er en betegnelse på en person som utfører revisjon. I dagligtale tenker man som regel på en som går over regnskap og ser til at en bedrift har fulgt lover og regler for avleggelse av årsregnskapet. Revisoren kontrollerer også at innholdet i årsregnskapet er pålitelig slik at brukeren av regnskapet ikke tar feil beslutninger på grunnlag av tallene.
For å kunne revidere regnskap for revisjonspliktige må revisor enten være registrert revisor eller statsautorisert revisor. Forskjellen på disse ligger i utdannelsen der den registrerte revisor har 3-årig høgskoleutdannelse (universitetsgrad i revisjon) mens den statsautoriserte revisor i tillegg har Master i regnskap og revisjon (tidligere HRS). I tillegg til utdannelse ved høgskole er det krav om minst 3 års relevant praksis.
For å være oppdragsansvarlig revisor ved revisjon av børsnoterte selskap kreves det av Oslo Børs sine «Løpende forpliktelser for børsnoterte selskaper» statsautorisert revisor. Dette er den eneste forskjellen i autorisasjonen mellom registrert og statsautorisert revisor. I offentlig sektor brukes revisorer også til forvaltningsrevisjon.
Et revisjonsselskap skal bidra til at kapitalmarked, eiere, offentlige myndigheter og kreditorer har tillit til selskapet, og sikre at eierne mest mulig objektivt vet hva selskapet er verdt. Fordi revisor har nær kontakt med selskapers ledelse, regnes de ofte som å ha særlig tilgang til å gi ledelsen råd. På grunn av nære kundeforhold til store bedrifter, har mange revisjonsselskaper ekspandert til å drive med annen rådgivning enn tradisjonell revisjon. Derfor har mange tradisjonelle revisjonsselskaper utviklet seg til å bli generelle konsulentselskaper som også jobber med juridisk og økonomisk rådgivning, teknologi og strategi. Dette har i enkelte tilfeller ført til interessekonflikter hvor revisjonsselskap har hatt økonomisk egeninteresse å ikke gi korrekt revisjon av selskap de selger konsulenttjenester til.
Budge Budge kraftverk

Budge Budge kraftverk er et kullkraftverk i delstaten Vest-Bengal i India. Det har en installert produksjonskapasitet på 750 MW fordelt på tre like store blokker / turbiner. Operatør er det indiske selskapet West Bengal Power Development Corp Ltd.
Anlegget ble utbygd i årene 1997–2009. Brenselstypen er kull.
Årlig produksjon i 2006-07 var totalt 4,015 TWh, og utslippene av CO2 var 3,9931 mill tonn.
Adetus

Utseende

Små til middelsstore, avlange, grå- eller brunaktige trebukker. Kroppsformen er nokså jevnbred.

Utbredelse

Slekten er vidt utbredt i Sør- og Mellom-Amerika.
Gnaphosa sticta

Utseende

Gnaphosa sticta er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Gnaphosa sticta er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Lillelord

Lillelord er en roman av den norske forfatteren Johan Borgen, utgitt i 1955 og regnet som Borgens hovedverk. Romanen følger hovedpersonens oppvekst i et borgerlig hjem på begynnelsen av 1900-tallet, før sosialismens og kommunismens storhetstid. Foruten denne brytningen mellom samfunnssystemene, skildres hovedpersonens forhold til sin manglende farsfigur, hans forhold til rett og galt, erotikk, og samfunnets falskhet og overfladiskhet. Mest av alt søker hovedpersonen sin egen identitet og søker å forme den og skjerme den fra omgivelsene.
Lillelord er den første boken i trilogien som også omfatter De mørke kilder og Vi har ham nå, utgitt i 1956 og 1957.
Tittelen Lillelord stammer antakelig fra et begrep hentet fra engelsk og som betegner en bortskjemt og sorgløst privilegert ung person som selvsikkert tar sin velstand for gitt. Begrepet stammer fra Frances Hodgson Burnetts roman Lille Lord Fauntleroy fra 1885 (selv om Burnetts romanfigur ikke har disse trekkene). Begrepet lillelord ble, på den tid Borgens romanfigur lever, brukt av foreldregenerasjonen som kjælenavn på sine unge håpefulle. Begrepet har siden fått en negativ lading. Begrepet brukes fremdeles i engelsk, men brukes nå oftest nedsettende om bortskjemte barn. I Borgens roman bruker moren, onkler og tanter lillelord som kjælenavn på hovedpersonen.
Johan Borgen vant kritikerprisen for Lillelord i 1955.
Pterelaos

Pterelaos (gresk: Πτερέλαος, pteron + laos, «folkets vinger»)  er knyttet til to figurer i gresk mytologi.

Sønn av Lelex

Pterelaos var en sønn av Lelex, en før-hellenistisk konge og dennes etterkommere, folket lelegere, spredte seg over hele Hellas og videre. Pterelaos styrte landet ved elven Akheloos i regionen som senere ble kalt for Akarnania. Pterelaos hadde tallrike sønner som bosatte seg i området i nærheten av Akheloos, inkludert i naboøyene i det joniske hav. Hans sønner Ithakos, Neritos, og Polyktor koloniserte øya Ithaka (som fikk navn etter førstnevnte sønn) og i tillegg til Ithaka også grunnla steder på øya kalt Neritom og Polyktoriom (eller Neritum og Polyctorium). Taphios og Teleboas var også blant hans mange sønner, og grunnla egne stammer.

Sønn av Taphios

Pterelaos var sønnesønn av den første Pterelaos, og sønn av Taphios. Denne Pterelaos, konge av øya Taphos, var far av flere sønner (Kromios, Tyrannos, Antiokos, Chersidamas, Mestor, Everes) og en datter ved navn Komaitho. Poseidon hadde skjenket ham et magisk gullhår som gjorde ham udødelig og uovervinnelig så lenge som håret vokste på hodet hans. Pterelaos og hans slekt stjal krøtterne til kongen av Mykene, men ble selv drept i en gjengjeldelsestokt ledet av Amfitryon (senere stefar til Herakles) etter å ha blitt forrådt av Komaitho som hadde blitt forelsket i Amfitryon og trukket ut farens gullhår, noe som fratok ham den guddommelige beskyttelsen. Det overvunne Taphos ble overlatt til Amfitryons allierte, inkludert Kefalos. Kefalos styrte over mange øyer og hans etterkommere ble kjent som kefallenianere. Odyssevs var en av etterkommerne av Kefalos ved følgende avstamning: Kefalos - Arkesios - Laertes - Odyssevs.
En annen variant av myten har gjort Pterelaos til sønn av Poseidon og Hippothoe, og en etterkommer av Persevs, helten fra Agros.
Nevraphes

Utseende

Små (1-2 millimeter), mørke, blanke biller, fint hårete. Antennene er lengre enn hode + thorax, slanke, de tre ytterste leddene er litt tykkere og danner en smal klubbe. Hodet er nokså stort, kantete, med ganske små fasettøyne. Det er ikke påfallende innsnevret bak. Pronotum er lengre enn bredt, bredest litt foran midten, med en tydelig midtfure. Et godt kjennetegn på slekten er at pronotum har markerte, rettvinklede bakhjørner. Dekkvingene er ovale, hver dekkvinge har en dyp lengdegrop ved roten. De dekker hele bakkroppen. Lårene er noe kølleformede, beina ellers slanke.

Levevis

Perlebillene er rovdyr som stort sett lever av midd, spesielt pansermidd (Oribatida). Disse har et meget hardt skall og perlebillene har organer på frambeina for å holde byttet fast, og munndeler som passer til å borre eller sage seg gjennom middenes skall. Nevraphes-artene kan finnes mellom løvstrø, i mose, i humusrik jord eller i maurtuer.
Noen lever også i hule trær.
El Salvador (Misamis Oriental)

El Salvador (offisielt: City of El Salvador; filipino: Lungsod ng El Salvador; cebuano: Dakbayan sa El Salvador) er en filippinsk by (Component City) i provinsen Misamis Oriental på Mindanao.

Den guddommelige miskunn

El Salvador («Frelseren») er en valfartsby for Den guddommelige miskunn og har tilnavnene «The City of Mercy», «City of The Saviour» og «The Christ City of the Philippines».
Helligdommen Divine Mercy Shrine ligger i  Divine Mercy Hills (PSB-Ulaliman) og skuer ut over Macajalar Bay. Helligsommen har en over 15 meter høy statue av Den guddommelige miskuns Jesus - den største i Asia. Den katolske helligdommen ble innviet i 2008.

Næringsliv

El Salvador har på sin grunn en rekke store fabrikkanlegg, drevet av blant annet Asia Brewery, Tanduay Rhum, Virgin Cola, The Aoso, Zest-O Corporation, WL Foods Corporation, Universal Robina Corporation, Timber Industries of the Philippines, Inc. (TIPI) og Union Plywood Corporation.
Unionen mellom Kroatia og Ungarn

Unionen mellom Kroatia og Ungarn var en forening mellom de to kongerikene Kroatia og Ungarn fra 1102 til 1527.
Unionen ble til i 1102, da det ungarske Árpád-dynastiet kom på Kroatias trone. Det kroatiske parlamentet, Sabor, fortsatte å eksistere og det fantes en visekonge, ban. Unionens karakter er omdiskutert.
Unionen varte til 1. januar 1527, da det kroatiske parlament (Sabor) valgte Ferdinand I til konge av Kroatia. Fra da og til til 1918 var Kroatia en del av Habsburgmonarkiet, der Kroatia og Ungarn senere igjen ble forent.
To trøtte typer

To trøtte typer er en norsk tegneserie av Christopher Nielsen.
Det er også laget to TV-produksjoner (TV-serien To trøtte typer og kortfilmen To trøtte typers julekalender) og en film (Slipp Jimmy fri) som tar utgangspunkt i disse tegneseriefigurene.

Tegneserien

To trøtte typer er en samfunnssatirisk tegneserie skrevet og tegnet av Christopher Nielsen. Den første historien med To trøtte typer, stod på trykk i Gateavisa nummer 7 i 1981. Tegneserien handler om de to trøtte, småkriminelle blandingsmisbrukerne Odd og Geir i Oslo. Typene og deres hverdagsproblemer er skildret med humor og treffende miljø- og personbeskrivelser i en rufsete undergroundstil. Seriene er utgitt i en rekke hefter, både antologier, og egne soloutgivelser. De fleste historiene er samlet i albumene Homo Norvegicus og Uflaks.
Jo Leinen

Utdannelse og yrke

Han studerte jus og tok sin første juridiske statseksamen i 1972. Deretter studerte han europeisk integrasjon ved Europa-colleget i Brugge frem til 1973. I 1976 tok han sin andre juridiske statseksamen, og virket fra 1977 til 1984 som advokat i Freiburg im Breisgau. Samtidig var han visepresident for det europeiske miljøkontoret i Brussel fra 1979 til 1984.

Politisk virke

Leinen var Europasekretær i SPDs ungdomsorganisasjon fra 1977 til 1979. I samme periode var han også president for Jeunes Européens fédéralistes. Han var medlem av SPDs miljøkommisjon (1977–85), styret i SPD i Saarland (1985–99) og SPDs Europakommisjon (1996–98).
Fra 1985 til 1994 var han miljøvernminister i den tyske delstaten Saarland, og deretter medlem av landdagen i samme delstat frem til han ble innvalgt i Europaaparlamentet.
Fra 1997 har han vært president for Unionen av europeiske føderalister. I 2003 ble han også valgt til visepresident i den internasjonale Europabevegelsen.
Newzealandsk mesterskap i alpint 2014

Newzealandsk mesterskap i alpint 2014 ble arrangert 17. og 19. august 2014.
Klagenemnda for håndverkertjenester på fast eiendom

Klagenemnda for håndverkertjenester på fast eiendom (kortnavn Håndverkerklagenemnda) var en norsk klagenemnd lansert 3. oktober 2008 som et samarbeid mellom Forbrukerrådet og ni bransjeorganisasjoner i Næringslivets Hovedorganisasjon. Den ble avviklet 31. desember 2011.
Nemnden behandlet alle former for tvist mellom forbrukere og håndverkere, herunder dårlig utført håndverksarbeid, fortolkning av avtaler og uenighet om pris og tidsbruk. Klagen skal behandles innen tre måneder etter at den er mottatt av nemnden. Behandling i nemnden var gratis for forbrukeren.

Nemnda avviklet

Bakgrunnen for at et enstemmig styre foreslo at nemnda skulle avvikles, var at Forbrukerrådet kom til at de ikke så det hensiktsmessig å opprettholde nemnda siden sakene som kunne behandles i nemnda også kunne behandles i Forbrukerrådet/Forbrukertvistutvalget (FTU).
Forbrukerrådet mente det var uoversiktlig for forbrukerne å ha to parallelle klageløp for håndverkertjenester på fast eiendom, og at det bidro til en mer uoversiktlig klageprosess for forbrukeren. Forbrukeren ville etter rådets mening være bedre tjent med ett klagepunkt uavhengig av håndverkerens eventuelle organisasjonstilknytning. Muligheten for dobbeltbehandling bidro også til økt ressursbruk for Forbrukerrådet i klagesaksbehandlingen.
Bransjeorganisasjonenes styremedlemmer, som med unntak av Forbrukerrådets egeninnsats finansierte nemndas drift, ønsket å fortsette virksomheten, men tok Forbrukerrådets avgjørelse til etterretning.
Klagenemnda for håndverkertjenester opphørte per 31. desember 2011. Saker som ble meldt inn etter 15. oktober 2011 ble ikke behandlet, men henvist til Forbrukertvistutvalget.
Vinter-OL 2014

Valg av Sotsji

Den internasjonale olympiske komité (IOK) valgte i 2006 tre byer som skulle fortsette prosessen med å lage bedre søknader, foruten Sotsji var det Pyeongchang og Salzburg. IOK valgte 4. juli 2007 vertsnasjonen Russland på IOK-kongressen i Guatemala by.
Frankrike, Bulgaria og Norge viste formell interesse for å arrangere lekene. I Norge pågikk det en diskusjon om hvorvidt Lillehammer eller Tromsø burde søke. Forkjemperne for OL i Tromsø jobbet for å få til dette, men regjeringen sa nei til statsstøtte til prosjektet. Tromsø valgte siden å forsøke å få Vinter-OL 2018, men lyktes heller ikke med dette.

Arenaer

De olympiske arenaene i Sotsji ligger i en «fjellpark» (Mountain Cluster) og en «kystpark» (Coastal Cluster). Avstanden mellom de to olympiaparkene er omtrent 40 km.

Kringkasting

Selskapet Sportfive kjøpte i 2009 de fleste europeiske kringkastingsrettighetene til Vinter-OL 2014 og Sommer-OL 2016 for 316 millioner dollar. Det er første gang IOK velger noen andre enn Den europeiske kringkastingsunion til å videreselge rettighetene i Europa.  I Sverige kjøpte Modern Times Group rettighetene for 250 millioner svenske kroner.
Cutout Pro

Cutout Pro er et programvareselskap som ble startet i 2006, i Sarpsborg. Dette firmaet har spesialisert seg på programvare for 2D animasjon. Daglig leder og gründer er Sven Nilsen.

Stickman

Stickman er et animasjonsprogram der man henter inn figurer laget i Elemento. Figurene styres ved hjelp av kontrollpunkter, eller svitsjer. Alle figuerer kan også flyttes, roteres, forminskes eller snus, med matriseverktøy. En figur kan også, dersom det er spesifisert i Elemento, plukke opp en annen figur eller slippe den.
Den første versjonen av Stickman kom i 2005, der kunne man bare legge til strekfigurer i forskjellige farger. Dagens versjon baserer seg på det samme prinsippet, bare at figurene er mer avansert og man kan knytte biblioteker til programmet som inneholder mange figurer.
I Stickman 4.9 ble grensesnittet forbedret vesentlig. Nye funksjoner var støtte for lyd, automatisk gåbevegelse og norsk oversettelse.

Gå-verktøy

Stickman inneholder et gå-verktøy som gjør det mulig å justere flere parametere for å endre stil på en gå-bevegelse.

Elemento

Elemento er et slags dukkemakerverktøy for Stickman. Man kan lage tegninger ved hjelp av blant annet sirkler, firkanter og polygoner. Deretter bruker man Excel- lignende funksjoner til å beskrive lover som gjelder for figuren. Elemento ble laget i 2005, og har hatt en sterk vekst i antall funksjoner.
Man bygger figurer i Elemento ved å feste grafikk på et skjelett. Det finnes flere skjelettyper, bl.a. til tau/hale og stiv kropp. Følger man en standard navngiving på kontrollpunkter støtter figuren gå-verktøyet i Stickman.
Versjon 20 fulgte Stickman 4.9 og kom med nytt grensesnitt. Nytt i denne versjonen er effekter f.eks. gråtone, kuleeffekt og vann. Effektene fungerer ikke med flash rendering.

Arbeidsflyt

Elemento er delt opp i to moduser, en for design og en for testing. Elementene figuren er laget av kan dele egenskaper ved å opprette referanser. I designmodus er bare referanser aktive og i testmodus er funksjonsuttrykkene aktive.

Produksjoner

Programvaren Stickman har allerede blitt benyttet til produksjoner av tegnefilmer for barn. Et eksempel er Arkimedes og brødskiva som er en historie om en jente som forundrer seg over hvorfor katten alltid lander på føttene, og hvorfor brødskiva lander med pålegget ned.
Stickman er også brukt til en serie kalt "Gaia og Poppe". Denne serien ble vist sommeren 2009 på en privat kanal på Smiths venners stevnested Brunstad.
Samiske geografiske navn i Skånland

Samiske geografiske navn i Skånland (knr 1913) angir stedsnavn i Skånland kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Skånland kommune.